Consiliul Județean Teleorman nu se constituie parte civilă în dosarul Belina, cel puţin nu în această fază a procesului. Aşa au decis consilierii judeţeni care au respins proiectul de hotărâre prin care se stipula acest lucru.

Dănuț Cristescu, preşedintele Consiliului Judeţean, cel care a şi condus şedinţa, a invocat lipsa unui prejudiciu clar stabilit.

Este vorba despre o parte a dosarului Belina în care fostul președinte al Consiliului, Adrian Ionuț Gâdea, este acuzat de săvârșirea infracțiunii de abuz în serviciu.

În adresa DNA prin care CJ Teleorman e informat de calitatea procesuală a fostului preşedinte este menţionat însă un prejudiciu de peste 5,5 milioane de lei.

Nu este prima oară când consilierii judeţeni din Teleorman refuză intrarea într-un proces legat de numele lui Liviu Dragnea. Şi în dosarul Teldrum, CJ Teleorman a refuzat să se constituie în parte civilă, tot prin votul aleşilor.